Sag C-78/14 P-R

Europa-Kommissionen

mod

ANKO AE Antiprosopeion, Emporiou kai Viomichanias

»Særlige rettergangsformer — appel — begæring om udsættelse af gennemførelsen — syvende rammeprogram for forskning, teknologisk udvikling og demonstration (2007-2013) — aftaler vedrørende projekterne Oasis og Perform — suspension af betalinger — uregelmæssigheder konstateret i forbindelse med revision af andre projekter — forpligtelse for Europa-Kommissionen til at foretage betalinger — modtagerens åbenbare insolvens — fumus boni juris — alvorligt og uopretteligt tab — uopsættelighed — interesseafvejning«

Sammendrag – Kendelse afsagt af Domstolens vicepræsident den 8. april 2014

Særlige rettergangsformer – udsættelse af gennemførelsen – foreløbige forholdsregler – betingelser – uopsættelighed – alvorligt og uopretteligt tab – begæring om udsættelse af gennemførelse af en dom fra Retten, som forpligter Kommissionen til at betale nogle beløb til et selskab, som befinder sig i en økonomisk situation tæt på konkurs – forudseelig risiko for, at Unions budget vil lide et uopretteligt tab for så vidt angår de nævnte beløb – tab, som anses for alvorligt og uopretteligt

Jf. afgørelsens tekst. (jf. præmis 14)

I sager om foreløbige forholdsregler er betingelsen om fumus boni juris opfyldt, når der er en væsentlig retlig uenighed, hvis løsning ikke gør sig gældende uden videre, hvorfor appellen ikke umiddelbart forekommer at være uden rimeligt grundlag. Eftersom formålet med en sag om foreløbige forholdsregler er at garantere den fulde virkning af den fremtidige endelige afgørelse, således at det undgås, at den retsbeskyttelse, Domstolen yder, bliver mangelfuld, skal retsinstansen i en sag om foreløbige forholdsregler blot vurdere, om de anbringender, der er påberåbt som led i hovedsagen, »umiddelbart« er irrelevante, for at fastslå, om der er tilstrækkelig stor sandsynlighed for, at påstanden i hovedsagen tiltrædes.

Eftersom Retten i forbindelse med prøvelsen af en tvist, der ligger til grund for en appel, var nødsaget til at foretage en vurdering af en række faktorer, som omfattede retlige spørgsmål, retlig kvalificering samt vurdering og fastlæggelse af de faktiske omstændigheder, således at der skal foretages en indgående prøvelse af, hvorvidt de klagepunkter, der er fremført i forbindelse med appellen, kan antages til realitetsbehandling, og af, hvorvidt de er begrundede, kan det på tidspunktet for proceduren om foreløbige forholdsregler ikke anses for udelukket, at appellen senere tages til følge. (jf. præmis 15 og 17)

Betingelsen om uopsættelighed for at kunne tage en begæring om udsættelse af gennemførelse af en dom fra Retten, som er genstand for en appel, og som forpligter en EU-institution til at betale nogle beløb, med tillæg af morarenter, til et selskab, til følge som en midlertidig foranstaltning er opfyldt, når dette selskab reelt befinder sig i en økonomisk situation, hvor det er tæt på konkurs. I dette tilfælde ville betalingen til det nævnte selskab af de beløb, der er nævnt i dommen, indebære risiko for, at Unionens budget ville lide et uopretteligt tab for så vidt angår dette beløb. Et økonomisk tab, der ud fra en objektiv betragtning ikke kan anses for et ubetydeligt beløb, må anses for et alvorligt tab for den nævnte institution og dermed for Unionens offentlige finanser i forbindelse med en sag om foreløbige foranstaltninger. (jf. præmis 27 og 34)